এরই ধারাবাহিকতায় সিলেট কৃষি বিশ্ববিদ্যালয়ে আগত ফেব্রুয়ারী মাসের ১৫ তারিখ সিকৃবির ইতিহাসের প্রথম সমাবর্তন অনুষ্ঠিত হতে যাচ্ছে। আর তাই গত কিছুদিন থেকে বিশ্ববিদ্যালয়টিতে যে একটি শব্দ সবার মুখে মুখে শোনা যাচ্ছে তা হল ” সমাবর্তন “। সমাবর্তনকে কে কেন্দ্র করে সিলেট কৃষি বিশ্ববিদ্যালয়কে নতুন করে সাজানো হচ্ছে। সৌন্দর্য বর্ধন থেকে শুরু করে অভ্যন্তরীণ সড়ক উন্নয়ন কাজ সবকিছুই চোখে পড়ার মত। বিগত কয়েক বছরে কন্সট্রাকশনের কাজের জন্য বিশ্ববিদ্যালয়ের রাস্তাগুলোর হয়েছিল বেহাল দশা। একাডেমিক ভবন গুলোর রং হয়েছিল মলিন। হল গুলোর আসল রং হারিয়ে গিয়ে ধারণ করেছিল ভুতুড়ে রঙ। আর তাতে প্রাকৃতিক সৌন্দর্যমন্ডিত সিকৃবি পরিণত হয়েছিল মরুভূমিতে। আর এবার সে মরুভূমিতে প্রাণ আনতে সবার চেষ্টার কমতি নেই। নিরাপত্তা ব্যবস্থার উন্নতি জোরদার করার সাপেক্ষে সকল পরিকল্পনা চলছে, নতুন করে বিশ্ববিদ্যালয়ের সেকেন্ড গেট ও কর্মচারীদের বাসভবনের দিকে অবস্থিত গেটটিতে স্থাপন করা হচ্ছে নিরাপত্তারক্ষীদের কক্ষ। প্রশাসনিক ভবনের ঠিক পেছনে দৃষ্টিনন্দন জাতির জনক শেখ মুজিবুর রহমান এর ম্যুরাল কাজ উদ্বোধন হয়েছে বেশ কিছুদিন আগে। টি.এস.সি,শহীদ মিনার ও কৃষি অর্থনীতি ও ব্যাবসায় শিক্ষা অনুষদের নতুন ভবন নির্মাণ কাজ শেষের দিকে। খেলার মাঠটিতে নতুন করে মাটি ভরাট হয়েছে, রাস্তার ধারে লাগানো হচ্ছে ফুলের গাছ। তবে চীনের দু:খ যেমন হোয়াংহো নদী। ঠিক তেমনি সিকৃবির স্টুডেন্ট দের দু:খ বালুচর পয়েন্ট থেকে সেকেন্ড গেট রাস্তা। যদিও রাস্তাটি বিশ্ববিদ্যালয়ের বাইরে তবুও এ রাস্তা দিয়েই চলাচল করে সিকৃবির প্রায় ৯৫ ভাগ শিক্ষার্থী। অধিকাংশ শিক্ষার্থী মনে করেন উচু নীচু এ রাস্তা আর বঙ্গবন্ধু শেখ মুজিবুর রহমান হলের সামনের রাস্তাটির সংস্কার হলে সংস্কার কাজ পরিপূর্ণতা পেত।